Aeglane liikumine

Aeglane liikumine (kasutatakse ka nimetust aeglane elustiil või aeglase elustiili liikumine) kannab endas ideed, et kõike tuleks teha enda jaoks sobivas tempos ja mitte asjatult kiirustades. See ei tähenda, et asju tuleks teha ilmatu aeglaselt, vaid püütakse vastanduda kiirustavale eluviisile ning valida hoolsamalt, millele aega pühendatakse, ning tehakse seda paremini ehk hinnatakse kvaliteeti kvantiteedile.

Aeglane liikumine sai alguse 1986. aastal Roomast, kus taheti avada McDonald'si kiirtoidurestorani, kuid kohalikud hakkasid selle vastu protesteerima. Sellest sündmusest sai alguse aeglase toidu liikumine, millega väärtustatakse kohalikku ja mahedalt kasvatatud toitu ning toidu söömise nautimist. Aja jooksul on aeglane elustiil levinud ka teistesse eluvaldkondadesse: aeglane mood, aeglane turism, aeglane äri, aeglane treenimine jne.

Aeglane toit

Aeglase toidu liikumine sai alguse 1986. aastal Itaaliast, kui kohalikud protestisid kiirtoiduketi McDonald’s restorani avamise vastu. 1989. aastal loodi organisatsioon Slow Food eesmärgiga kaitsta kohalikke toidukultuure ja nende mitmekesisust ning traditsioone, mis elutempo kiirenemise ning kiirtoidu populaarsuse kasvuga maailmas kaduma hakkasid. Organisatsiooni jaoks on oluline pöörata inimeste tähelepanu toidu päritolule ning sellele, kuidas inimeste toiduvalikud mõjutavad ümbritsevat maailma. 

Aeglase toidu liikumise visiooniks on, et inimeste tarbitav toit oleks hea, puhas ja õiglane.

Hea –  värske ja maitsev hooajaline toit, mis on osa kohalikust kultuurist;  
Puhas – toodetud viisil, mis ei kahjusta ümbritsevat keskkonda, loomade heaolu ega inimeste tervist;
Õiglane – õiglane palk ja tunnustus väiketootjatele ning taskukohased hinnad tarbijatele. 

Aeglase toidu kasvatamise juures peetakse silmas, et tooraine oleks kasvatatud mahedalt, kasutamata kasvu kiirendavaid mürke. Lisaks on oluline, et tooraine valmiks tarbija lähedal ning et toidu vedamiseks ei kasutataks keskkonnakahjulikke transpordiviise. Toidu valmistamise ja söömise juures on oluline võtta aega ning söömisel keskenduda toidule kõigi oma meeltega, pöörates tähelepanu nii toidu maitsele, struktuurile, lõhnale, helile kui ka välimusele. 

Eestis tegeleb Slow Food liikumisega Slow Food Saaremaa, mis on rahvusvahelise organisatsiooni alaüksus, ühendades kohalikke toidutegijaid.

Cittaslow

Cittaslow liikumine algas Itaalias, kui nelja väikelinna linnapead tahtsid rakendada aeglase toidu liikumise põhimõtteid oma linnades. Tänaseks on Cittaslow liikumisega liitunud linnasid juba 30 riigis ja 272 linnas, kusjuures suurem osa linnadest asuvad Euroopas. Liikumisega saavad liituda linnad, milles elab kuni 50 000 elanikku. 

Aeglase linna põhimõteteks on linnaelanike elukvaliteedi tõstmine käsikäes linna eripära säilitamisega. Aeglaseid linnu iseloomustab eluviis, mis toetab elanike rahulikumat elutempot. Väärtustatakse traditsioone ning proovitakse selle abil säilitada mitmekülgset kultuuri. Seeläbi toetatakse ka kohalikke tootjaid ning nende toodangut. Luuakse võimalusi tervislike eluviisidega tegelemiseks, sealhulgas ka rohkete rohealade ja parkide loomisega ning erinevate keskkonnasõbralike liikumisviiside toetamisega. Aeglastes linnades on vähem liiklust, müra ja rahvamasse.

Aeglane turism

Aeglane turism lähtub põhimõttest, et veetes sihtkohas rohkem aega saavutatakse koha ja selle kultuuriga suurem side. Aeglases turismis külastatakse rahulikumaid kohti, veedetakse aega kohalikega ning avastatakse nende kombeid. Aeglane turism on justkui mõtteviis, mis soosib oma teekonnal kohtade ja inimeste süvitsi tundma õppimist. Massiturismi sihtkohtadele eelistatakse pigem kohti, mida külastavad kohalikud. Samuti peetakse oluliseks keskkonnasõbralikkust, mistõttu valitakse transpordiks lennukiga lendamise asemel tihti aeglasem liikumisviis. Majutuseks valitakse mitme tärni hotelli asemel pigem kodumajutusi, mis aitab kohaliku kultuuriga rohkem sidet luua.

Aeglane mood

Aeglane mood vastandub massimoele, et aeglustuks uute riiete ostmise vajadus ja tekiks looduskeskkonnale vähem kahju. Aeglases moes eelistatakse kohalikes väike-ettevõtetes õiglastel tingimustel valmistatud kvaliteetseid riideid ning soositakse riiete taas- ja uuskasutust.

Eestis on üks tuntumaid aeglase moe tegijaid Reet Aus.

Aeglane äri

Aeglase äri eesmärk on vähendada ettevõtjate ja töötajate läbipõlemist. Selleks mõeldakse oma tegevus hoolikalt läbi ning valitakse piiratud arv tooteid või teenuseid ning turunduskanaleid ja keskendutakse nende kõrge kvaliteedi tagamisele. 

Aeglased ärid võtavad aega pikaajaliselt mõtlemiseks. Lühiajaliste lahenduste asemel analüüsitakse probleeme süvitsi ning proovitakse leida pikaajalisi strateegilisi lahendusi, et tegevused oleksid jätkusuutlikumad ja kasulikumad. Probleemide ilmnemisel võetakse aega, et nende sügavamatest põhjustest aru saada ning neid lahendada. Niimoodi on võimalik edaspidiste pidevate „tulekahjudega tegelemise“ arvelt palju aega võita. Samuti võetakse aega puhkuseks, et lasta oma loovusel ja efektiivsusel taastuda ning pööratakse tähelepanu ka enesearengule.

Lisaks on aeglase äri juures oluline koostöö tegemine ja inimestega suhtlemine. Need tegevused võivad tunduda liialt ajakulukad, kuid nii tegutsedes on võimalik jõuda kaugemale.

Viited